Umid Ahmadjonov Yaponiya futbol klubi rahbari bilan uchrashdi

Bugun, 29 noyabr kuni Milliy olimpiya qo`mitasi prezidenti, O`zbekiston futbol assosiasiyasi 1-vise-prezidenti Umid Ahmadjonov Yaponiyaning «Vanfore Kofu» klubi rahbari, Yaponiya futbol federasiyasi a`zosi Kazuyuki Umino va «Yaponiya-O`zbekiston» sport va ta`lim bo`yicha assosiasiyasi raisi, «Paxtakor» va «Buxoro» klubining sobiq futbolchisi Naoya Shibamura bilan uchrashuv o`tkazdi.
Yaponiyalik futbol mutasaddilarining yurtimizga tashrifidan asosiy maqsad, yurtimizdagi iqtidorli yosh futbolchilarni Yaponiyaga olib borish va ularni yapon futboli bilan yaqindan tanishtirish, shuningdek, yaponiyalik futbolchilarni O`zbekistonga olib kelib, tajriba almashishdan iborat.
Uchrashuv davomida Umid Ahmadjonov O`zbekiston futbol assosiasiyasi bu kabi hamkorlikka tayyor ekanini ma`lum qildi: «Biz Yaponiya futbol federasiyasi bilan o`zaro memorandum imzolagan holda, yaqin aloqalarni o`rnatganmiz. Futbol klublarimiz mutaxassislari Yaponiyaga safar uyushtirib, u erdagi ish jarayonlari bilan yaqindan tanishishdi. «Jey-liga» tajribasini o`rganishdi.
Yaponiya terma jamoasi nafaqat Osiyoda, balki butun jahonda o`z o`rniga ega. 2019 yil BAAda bo`ladigan Osiyo Kubogida Yaponiya terma jamoasi bilan bir guruhdan joy olganmiz. Yanvarda bo`lib o`tadigan uchrashuvda O`zbekiston — Yaponiya terma jamoalari chiroyli va mazmunli o`yin namoyish qilishadi, deb umid qilib qolamiz.
O`zaro yosh futbolchilarni almashib, tajriba o`rganish masalasiga keladigan bo`lsak, bu kabi hamkorlikka tayyormiz. Bu o`zbek futboli uchun katta foyda bo`ladi. Hozirda butun Respublika bo`ylab 15ta hududiy bolalar va o`smirlar futbol akademiyalari faoliyat yuritmoqda. Mazkur akademiyalar tarbiyalanuvchilari ichidan iqtidorli bolalarni Yaponiyaga jo`natamiz. Ular Yaponiyaga safar davomida o`zlari uchun juda katta taassurot olishlariga ishonchim komil», dedi Umid Ahmadjonov.
Naoya Shibamura esa «Paxtakor» va «Buxoro» klublaridagi faoliyati orqali o`zbek futboli bilan yaqindan tanish ekanini, endilikda ikki mamlakat futboli o`rtasida yaqin aloqalar o`rnatilishiga o`z hissasini qo`shish niyati borligini ma`lum qildi.